เอเซียหนุนหุ้นไทยปิดบวก 7.65 จุด
บรรยากาศการลงทุนในตลาดหลักทรัพย์ วันที่26 พ.ค. ฟื้นตัวดีขึ้นหลังจากที่ปรับตัวลงลึกกว่า 40 จุดในช่วง 2 วันที่ผ่านมา
26 พ.ค. 2553

บรรยากาศการลงทุนในตลาดหลักทรัพย์ วันที่26 พ.ค. ฟื้นตัวดีขึ้นหลังจากที่ปรับตัวลงลึกกว่า 40 จุดในช่วง 2 วันที่ผ่านมา 
การฟื้นตัวนี้อยู่ในทิศทางเดียวกับตลาดหุ้นเอเซีย ซึ่งหลายตลาดปรับตัวเป็นบวก เช่น ตลาดหุ้นจีน , ฮ่องกง ญี่ปุ่น หรือสิงคโปร์ 
สำหรับตลาดหุ้นไทย ราคาหุ้นขนาดใหญ่ กลุ่มหลัก ๆ เช่น กลุ่มพลังงา และธนาคารพาณิชย์ มีแรงซื้อเข้ามา กระตุกดัชนีปรับตัวขึ้นไปสูงสุด  733.11 จุด ก่อนจะมีแรงขายทำกำไรออกมา กดตลาดหุ้นช่วงบ่ายอ่อนตัวในแดนลบ จากนั้นมีแรงซื้อกลับ ไล่ดัชนีขึ้นมาปิดที่ระดับ 728.94 จุด เพิ่มขึ้น 7.65 จุด หรือ 1.06 % มูลค่าซื้อขาย 21,777.62 ล้านบาท 
หลักทรัพย์ที่มีมูลค่าซื้อขายสูงสุด 5 อันดับแรก คือ 
TMB  ปิด 1.26 บาท ลดลง 0.10 บาท มูลค่าซื้อขาย 1,487.77 ล้านบาท
PTT  ปิด 237 บาท เพิ่มขึ้น 4 บาท มูลค่าซื้อขาย 1,482.07 ล้านบาท
BANPU ปิด 582 บาท เพิ่มขึ้น 28 บาท มูลค่าซื้อขาย 1,320.42 ล้านบาท 
PTTCH  ปิด 89.25 บาท เพิ่มขึ้น 0.50 บาท  มูลค่าซื้อขาย 1,251.58 ล้านบาท 
CPF ปิด 17.40 บาท เพิ่มขึ้น 0.50 บาท มูลค่าซื้อขาย 1,032.28 ล้านบาท  
นางวิริยา ลาภพรหมรัตน ผู้ช่วยกรรมการผู้จัดการ สายงานวิเคราะห์หลักทรัพย์ บริษัทหลักทรัพย์ เกียรตินาคิน กล่าวว่า ตลาดหุ้นฟื้นตัวตามตลาดภูมิภาคเอเซีย โดยไม่มีปัจจัยบวกใหม่เข้ามา และเป็นการฟื้นตัวในกรอบจำกัด  730-735 จุด เนื่องจากไม่มีแรงซื้อหุ้นขนาดใหญ่เข้ามามากนัก เป็นเพียงการชะลอการลงของตลาด นอกจากนี้ตลาดหุ้นยังมีความเสี่ยงจากการปรับพอร์ตลงทุนของนักลงทุนต่างชาติในระยะนี้
สำหรับแนวโน้มตลาดวันที่ 27 พ.ค.นี้ ยังเป็นทิศทางการแกว่งตัวในทางอ่อนตัวลง จากความกังวลการปรับพอร์ตของต่างชาติ และปัญหาการเงินของกรีซ ที่ขยายตัวสู่ประเทศสเปน  ให้แนวรับ 715 จุด และแนวต้าน 735 จุด